text: Lose forventer flere regionsdrevne lægeklinikker
  29 marts 2016 kl. 18.44
  Region Syddanmark åbner i næste uge en regionsdrevet lægepraksis i Hjerting på grund af lægemangel i Esbjerg. 
  I Hjerting åbner en regionsdrevet lægepraksis mandag. Det sker som følge af manglen på praktiserende læger i Esbjerg-området. Regionsrådsformand Stephanie Lose (V) siger nu, at hun forventer, at flere regionsdrevne lægehuse kan åbne i fremtiden.
  - Vi ved, der mangler praktiserende læger over de kommende år. Derfor er der ikke nogen nemme løsninger, hvor lægeren lige pludselig kommer og åbner praksis både det ene sted og det andet sted, så ja jeg tror, vi bliver nødt til at tage det her værktøj i brug en gang i mellem, siger regionsrådsformand Stephanie Lose (V).
  Den nye lægepraksis i Hjerting har en kapacitet på ca. 3.200 tilmeldte patienter.
  Du kan se Stephanie Loses mening om de regionsdrevne lægepraksisser øverst i billedhjulet.
  